
Kjære leser!

Når jeg begynner å skrive på en kjærlighetsroman, handler det mye om fantasien. Jente møter sexy fyr. Sexy fyr faller pladask. Du kjenner rutinen, men denne boken er litt annerledes. Du skjønner, denne gangen trengte virkeligheten seg inn –i livet mitt, og i skrivingen.



Flere av min nærmeste familie ble evakuert i de tragiske San Diego-brannene forrige høst, omtrent samtidig som jeg avsluttet denne boken. Og plutselig ble denne boken mye mer enn en romantisk fantasi for meg. Jeg ville fremdeles gi leserne en sexy historie som ville holde dem trollbundet helt til slutten. Det er alltid målet mitt. Men jeg ville også hedre disse fantastiske, sterke brannkonstablene som virkelig setter livet sitt på spill, hver dag.



Jeg håper at jeg har ytt dem rettferdighet.



De beste ønsker og god lesning!

Jill Shalvis


JILL SHALVIS

I dine hender…

Oversatt av

Siv Rekve


Første kapittel



Alarmen gikk for fjerde gang siden midnatt og forstyrret Aidan Donnelly midt i en flott drøm der han hadde ganske kreativ og akrobatisk sex med en fantastisk blondine. Det siste han ønsket var å bli ristet våken. Og sex, innbilt eller ikke, var tydeligvis ikke noe for ham denne natten.

Han var på de siste par timene av et dobbelskift fra helvete. Høyttaleren som sto i et hjørne av sovesalen fortalte ham og laget hans at de ikke ville få mulighet til å dra hjem om en kort time likevel, men ut i felten til enda en nødsituasjon.

Aidan skjøv blondinen tilbake der hun hørte til, i en fil i hjernen som var merket Het Erotisk Fantasi. Så gikk han ut av sengen til lydene fra stønn og sukk fra resten av laget.

Så nær. Han hadde vært så nær tre hardt tiltrengte fridager…

På den andre siden av rommet sparket Eddie bort den siste utgaven av Time, som hadde en hel gjeng brannkonstabler på forsiden. –Det hjelper ikke mye å være i det mest sexy yrket når vi er altfor utslitte til å benytte oss av det, klaget kollegaen.

–Noen av oss trenger ingen skjønnhetssøvn. Dette kom fra Sam, Eddies partner. –Som for eksempel Mr. 2008 her. Han sendte et blikk i Aidans retning, men Aidan var for trøtt til å bite på agnet.

Uten å ha hatt noe ønske om det, hadde han blitt utnevnt som den flotteste brannkonstabelen i Santa Rey i 2008. Denne tvilsomme æren kom sammen med en annen –forsiden på Santa Reys årlige brannkonstabelkalender. –Jeg har sagt at jeg ikke sendte inn navnet mitt.

Eddie gliste mens han kledde på seg. –Nei, det gjorde vi, Mr. 2008.

Aidan dyttet til ham, og Eddie falt bakover på madrassen. Han lo snøftende da han kravlet seg opp igjen og grep støvlene. –Ja, som om det er et hinder å være så pen.

–Jeg er ikke pen.

Ingen svarte ham med ord mens de trakk på seg utstyret, men flere kom med kysselyder da de gikk mot bilene. Aidan, som fremdeles var omtåket og definitivt ikke i toppform, satte seg ved siden av Ty, den midlertidige partneren hans, som var på lån fra en annen brannstasjon siden hans vanlige partner Zach fremdeles var sykemeldt.

Eddie og Sam satte seg på sine plasser, og det samme gjorde Cristina og Aaron, en annen lånt brannkonstabel, og de kjørte ut i den mørke natten –eller rettere sagt den mørke morgenen –etter ambulansen som hadde kjørt ut først. Luften var tykk av dugg og salt fra havet, som bare lå ett kvartal unna. Temperaturen var kjølig nok nå, men innen ettermiddagen kom, ville Californias augustvarme slå til for fullt og de ville alle slite. Aidan tok radioen for å snakke med sentralen. –Det er en eksplosjon, fortalte han de andre dystert.

–Hvor? spurte Ty.

–Havnen. Noe som kunne være hvor som helst fra skipsområdet til husbåtene fylt av helårsbeboere. –Bare én båt står i brann, men flere andre trues av flammene, ingen opplysninger om hva som forårsaket eksplosjonen.

Bak ham bannet Eddie lavt, og Aidan forsto ham godt. Eksplosjoner var vanskeligere enn vanlige branner, og langt mer uforutsigbare.

–Ber de om forsterkninger? spurte Sam.

De trengte det. Konstablene på brannstasjon trettifire var veldig overarbeidet og farlig utmattede ved inngangen til den verste brannsesongen. De hadde allerede vært gjennom en tøff måned. Aidans partner og beste venn Zach hadde blitt skadet etter å ha gravd i de mystiske brannene som hadde rammet Santa Rey. Mystiske branner som nå ble knyttet til en av deres egne.

Blake Stafford.

Bare tanken fikk smerten til å stikke i Aidans brystkasse. Nå var Zach sykemeldt og Blake død, og de var alle sønderknuste.

Cristina var spesielt knust, og med god grunn. Hun hadde vært Blakes partner, og den som sto ham nærmest. Hun hadde virkelig lidd over tapet av ham, og også over brannene han hadde blitt beskyldt for å stifte.

Aidan visste at hun klandret seg selv, noe som var latterlig. Hun kunne ikke ha stoppet Blake.

Aidan så på seg selv som ganske tøff, og omtrent hundre prosent upåvirkelig, men det å miste Blake hadde vært en tøff påkjenning. Han savnet ham og hatet det han hadde blitt beskyldt for. Han ønsket ikke å tro at Blake var død, og han ønsket definitivt ikke å tro at Blake var skyldig i ildspåsettelse og dermed en liten gutts død –det gjorde ingen av dem, men bevisene var der. Han orket knapt å tenke på det –klassisk fornektelse, Aidan visste det, men det fungerte for ham. –Sentralen sender biler fra stasjon trettitre og trettifem.

Ingen sa noe til dette, men alle tenkte det samme –det ville ta de andre stasjonene minst ti minutter ekstra å komme til stedet. Skrekkfølelsen steg da de kjørte opp ved havnen.

Det viste seg at brannen ikke var i skipsområdet, men der de mindre, privateide båtene lå fortøyd ved fire lange brygger, hver med ti plasser. Altså mulighet for førti båter til sammen, mange av dem bebodd.

Det var allerede fullt kaos på havnen. Brannsjefen var vanligvis først på stedet og satte opp et kommandosenter, men han kom fra en annen brann og var fem minutter bak dem. Himmelen var fremdeles mørk og uten måne, og sikten ble ikke bedre av den tykke, svarte røyken som tvang luften ut av lungene deres. Flammene sprang femten meter opp i været fra en båt halvveis ned den andre av de fire bryggene. Aidan telte raskt, og magen hans knyttet seg i frykt. Det var båter på begge sider av det brennende fartøyet, og flere på motsatt side av bryggen.

Ikke bra.

Mens de fant fram utstyret og la ut slangene, kom tre politibiler kjørende, fulgt av en kommandogruppe, og alle begynte å evakuere de omliggende bryggene. Aidan og mannskapet måtte holde flammene i sjakk, men eksplosjonen forårsaket en forferdelig varme. Han kunne kjenne den lammende varmen tretti meter unna. Brannsjefen var nå på stedet og bjeffet ordre gjennom radioene deres, og Aidan og de andre gikk framover med slangene. Målet deres var å hindre flammene fra å spre seg til noen av de andre båtene. De var halvveis da de hørte det.

Et skarpt, skrekkslagent skrik.

Lyden fikk håret til å reise seg i Aidans nakke, og han slapp alt for å løpe mot den brennende båten. Ty var rett bak ham.

Skriket kom igjen, åpenbart kvinnelig, og Aidan satte opp farten. Ingen visste bedre enn en brannkonstabel hvordan det var å være omgitt av flammer, se dem slikke mot deg, leke med deg. Det var en ren, gruoppvekkende skrekk.

De måtte nå henne først.

Bak dem kom Sam, Eddie, Cristina og Aaron. De rettet vannet mot flammene for å rydde vei for Aidan og Ty nedover bryggen mot båten. Tjue meter, så ti, og det var da han så henne. En kvinne sto vaklende på dekket på den brennende båten, og flammene var rett bak henne.

–Hopp! ropte han og lurte på hvorfor hun ikke bare hoppet opp på bryggen –hun kunne ha løpt i sikkerhet. –Hopp…

En ny eksplosjon rystet dem alle. Aidan skrenset og stoppet, spant rundt og bøyde seg ned mens materiale fløy opp i luften sammen med de mer intense flammene. Brannsjefen ropte inn i radioen og forlangte en opptelling av mannskapet. Aidan løftet hodet og sjekket inn med ham mens han gransket synet foran seg. Båten var fremdeles der. Med hjertet i halsen så han etter kvinnen…

Der. På det samme stedet hun hadde stått før, fremdeles på dekk, men sittende nå, med hodet i hendene. Pokker. Han kom seg på beina, løp et par skritt og hoppet ned i båten.

Hun skvatt til da han landet ved siden av henne. –Det er ok. Han sank ned på knærne ved siden av henne for å få sett nøyere på henne og finne ut hvor ille hun var skadet, men røyken dekket lysene fra bryggene, og hun var bare en liten skygge for ham. En liten skygge som satt sammenkrøket og hostet voldsomt.

–Båten, klarte hun å presse fram. –Den d-driver og e-eksploderer…

–Kan du stå?

–Ja. Jeg… Hun kom med en lyd som virket så kjent, men han skjøv tanken bort da hun nikket. Hun kom seg opp med hans hjelp, vred seg bort fra ham for å stirre opp på flammene som skjøt oppover masten og seilene. –Herregud…

Han trakk henne nærmere seg og planla å hoppe over på bryggen med henne og komme seg bort fra dette infernoet, men flere ting slo ham samtidig.

Navnet på båten, som var malt på tvers over styrhuset, gled inn og ut av syne mellom flammene.

Blake’s Girl.

Nei. Det kunne ikke stemme. Så kom noe som vekket en umiddelbar bekymring –buldring og skjelving fra dekket under dem. –Vi må komme oss bort.

–Nei. Nei, vær så snill, gispet hun. –Du må redde båten.

–Oss først. Han kunne ikke ha satt sammen en mer sammenhengende setning på grunn av alt som gikk gjennom hodet hans. Blake’s Girl…

Blakes båt. Gud, han hadde helt glemt at Blake hadde eid en båt.

Så var det kvinnen i armene hans. Ansiktet hennes var vendt bort fra ham, men det var en gnagende følelse av gjenkjennelse. Det var noe ved de viltre, blonde krøllene, stemmen hennes…

Alarmsignalene i hjernen hans økte i styrke. Bare i løpet av de siste tretti sekundene, hadde flammene doblet seg i styrke og hete. Dekket under føttene deres skalv og ristet som i en latent, sydende vulkan.

De kom til å bli blåst til himmels. Han så raskt mot bryggen og fikk enda en stygg overraskelse –flammene dekket den trygge rømningsveien deres.

På den andre siden av de enorme flammene sto Ty, Eddie og Sam med slangene i hendene og kjempet mot brannen fra sin side, noe som ikke kom til å hjelpe Aidan og offeret hans i tide. Cristina var der også, med Aaron, og selv i mørket ante han bekymringen deres, besluttsomheten om å sørge for at han var trygg.

De hadde så nylig mistet en av sine egne, og det var ikke snakk om at de ville la det skje igjen.

–Å herregud, gispet kvinnen ved siden av ham, og stirret som hypnotisert på flammene som kom nærmere dem.

Hun var ikke den eneste som plutselig ble hypnotisert, og i et forbløffet øyeblikk ble Aidan helt stiv, da han for første gang fikk et skikkelig glimt av henne.

Han kjente den profilen.

Han kjente henne. –Kenzie?

Ved lyden av navnet hennes på hans lepper, uttalt i en lav, hes og overrasket stemme, vendte hun hodet raskt mot ham med store øyne. Det bølgete blonde håret rammet inn et blekt ansikt med flekker av skitt og litt blod, men fremdeles vakkert, uforglemmelig vakkert.

Hun var Mackenzie Stafford, Blakes søster. Kenzie for de som kjente og elsket henne, Sissy Hope for millioner av seere som så henne i såpeoperaen Hope’s Passion.

Hun var ikke fremmed for Aidan, men ikke på grunn av statusen som TV-stjerne. Han kjente henne privat.

Veldig privat. –Kenzie.

–Jeg kan ikke… jeg kan ikke høre deg.

Folk trodde ikke at en brann skulle være bråkete, men det var den. Flammene knitret og brølte i øredøvende desibel mens de slukte alt på sin vei.

Inkludert dem hvis de ikke flyttet seg, en visshet som var nok til å trekke tankene hans tilbake til nåtiden og få ham til å reagere. Gammel elskerinne eller ikke, han måtte fremdeles få henne bort herfra i live. Men hun så på ham gjennom Blakes øyne, og hjertet og magen hans vrengte seg. Det var kanskje seks meter mellom Blake’s Girl og neste båt, som også begynte å ryke og uten tvil ville begynne å brenne når som helst. Det betydde ingenting. De hadde ikke noe valg. –Kenzie, når jeg sier ifra, vil jeg at du skal holde pusten.

–K-kjenner jeg deg?

Han hadde på seg hjelm og alt utstyret, og i mørket, for ikke å si alt kaoset rundt dem, hadde hun ingen mulighet til å se ham klart. Men han måtte innrømme at det sved. –Det er meg, Aidan. Hold pusten når jeg har telt til tre.

–Aidan, herregud.

–Klar?

–Båten kommer til å forsvinne totalt, ikke sant?

Ja, inkludert den lille kvadratmeteren de sto på. Det gikk faktisk mye raskere enn han likte. Siden de ikke kunne komme seg til bryggen, måtte de ned i sjøen og vente på redning der.

–Nei, sa hun og ristet på hodet. –Det må være en annen løsning.

Uheldigvis var det ikke det, og han trakk raskt av seg jakken og utstyret fordi beskyttelsen de ga ikke ville være verdt de trettifem kiloene ekstra vekt mens han trådde vannet og holdt Kenzie flytende. Hun var i det minste bevisst. Det så ikke ut til at hun hadde sko, eller noe spesielt tungt på seg, noe som var en fordel for henne. –På tre, ok? Husk å holde pusten.

–Jeg tror…

–Perfekt. Fortsett med det. En… Han dyttet henne foran seg, skjøv henne mot rekken.

–Aidan…

–To…

–Er du gal?

–Tre.

–Pokker heller. Jeg hopper ikke i…

Han slapp henne ned i vannet, og hun skrek hele veien ned.

